Det seneste halvandet år har nordjyske Joakim Mæhle haft adresse i den norditalienske by Bergamo, hvor han har spillet for klubben Atalanta. Men denne sommer skal landsholdsbacken fra Østervrå måske på jagt efter en bopæl i en af Europas største byer. Ifølge Ekstra Bladet , som citerer det italienske medie Tutto Atalanta , er der nemlig bud efter 25-årige Joakim Mæhle fra London-klubben West Ham United. Hvis en handel kommer i stand, bliver Joakim Mæhle blandt de dyrest handlede danske fodboldspillere nogensinde. Ifølge det italienske medie kræver Atalanta nemlig lige i underkanten af 150 millioner kroner for at slippe nordjyden. Rygterne svirrer For få uger siden blev en anden London-klub, Tottenham Hotspurs, nævnt som et bud på Joakim Mæhles næste klub. Dengang sagde nordjyden til TV 2 SPORT , at han havde noteret sig interessen. - Ja, det er klart, jeg læser også medier og får da også tilsendt en masse fra mine kammerater, så jeg er da smigret. Men det er ikke det, jeg bruger krudt på nu, siger Joakim Mæhle. Joakim Mæhle, som har spillet 60 kampe for Atalanta, hvor han har scoret tre mål og lavet fire assists, har haft svært ved at tilspille sig en fast plads på holdkortet i den forgangne sæson. Han regner dog fortsat med at tørne ud for klubben i næste sæson. - Forhåbentlig skal det ikke være sådan her i flere år, for jeg er fodboldspiller, så jeg vil gerne spille. Men jeg regner med at starte op i Atalanta, og så står den på hårdt arbejde, så der forhåbentlig kan komme flere minutter på banen, siger Joakim Mæhle til TV 2 SPORT.

Referat:
Landsholdsprofilen Joakim Mæhle kan stå foran et klubskifte denne sommer. Ifølge et italiensk medie viser engelske West Ham interesse for backen fra Østervrå.